REPUBLIKA HRVATSKA  
DUBROVAČKO-NERETVANSKA ŽUPANIJA  
OPĆINA VELA LUKA

Općinsko vijeće

KLASA: \_\_\_\_\_\_\_\_\_\_\_\_\_\_\_\_

URBROJ: 2117-21-\_\_\_\_\_\_\_\_

Vela Luka, \_\_\_\_\_\_\_\_\_\_\_\_\_\_\_

Na temelju članka 24. Zakona o komunalnom gospodarstvu (NN 68/18, 110/18, 32/20), članka 32. i 33. Zakona o prijevozu u cestovnom prometu (NN 41/18, 98/19, 30/21, 89/21, 114/22), članka 69. Zakona o koncesijama (NN 69/17, 107/20), Uredbe (EZ) broj 1370/2007 te Statuta Općine Vela Luka (Službeni glasnik Općine Vela Luka br. 11/21), Odluke o komunalnim djelatnostima na području Općine Vela Luka (Službeni glasnik Općine Vela Luka br. 5/10) kojim su propisane Pripremne radnje i postupak davanja koncesije, Općinsko vijeće na \_\_\_\_\_\_\_\_\_. sjednici održanoj dana \_\_\_\_\_\_\_\_\_2023. godine donosi

**ODLUKU**

**o komunalnom linijskom prijevozu putnika u cestovnom prometu na području Općine Vela Luka**

Članak 1.

Ovom Odlukom uređuje se organizacija, način i uvjeti obavljanja komunalnog linijskog prijevoza putnika u cestovnom prometu (u daljnjem tekstu: komunalni linijski prijevoz) na području Općine Vela Luka (u daljnjem tekstu: Općina).

Komunalni linijski prijevoz putnika je komunalna djelatnost od osobitog komunalnog značaja.

Članak 2.

Komunalni linijski prijevoz je prijevoz koji je uz jednake uvjete dostupan svim korisnicima prijevoznih usluga, a obavlja se na linijama unutar područja Općine.

Članak 3.

Komunalni linijski prijevoz obavljaju prijevoznici u skladu s Ugovorom sklopljenim između prijevoznika i Općine (u daljnjem tekstu: Ugovor) na određenim linijama uz unaprijed utvrđene cijene i uvjete prijevoza na temelju Odluke Općinskog Vijeća.

Članak 4.

Komunalni linijski prijevoz obavlja se prvenstveno kao putnička linija.

Putnička linija je linija na kojoj se obavlja prijevoz između početnog i završnog stajališta, uz obvezno zaustavljanje na svim usputnim stajalištima utvrđenim voznim redom.

Članak 5.

Podnositelj zahtjeva za uvođenje nove linije, prijevoznog pravca ili voznog reda, a koji mogu biti prijevoznici, mjesni odbori, Općinska načelnica, stručne službe Općine, dužni su pisanom zahtjevu priložiti podatke o nazivu i broju linija, gospodarskoj opravdanosti, podatke o novim trasama i relacijama, naziv početnog i krajnjeg stajališta, udaljenosti između stajališta, vrstu i broj vozila na liniji i vrijeme vožnje.

Podnositelj zahtjeva iz stavka jedan ovoga članka može predložiti ukidanje ili promjenu linije odnosno prometnog pravca, voznog reda te uspostavljanje, ukidanje ili izmjenu mikrolokacija stajališta.

Zahtjev za uvođenje nove linije iz točke prve ovoga članka te promjenama iz točke druge ovoga članka donosi Načelnica na temelju mišljenja tročlanog povjerenstva koje imenuje Načelnica.

Članak 6.

Obavljanje prijevoza na određenoj liniji po kojoj se obavlja komunalni linijski prijevoz putnika u unutarnjem cestovnom prometu može se privremeno prekinuti samo kad prijevoz nije moguć zbog okolnosti koje prijevoznik nije mogao predvidjeti, a čije posljedice nije mogao trenutno otkloniti (slučajevi više sile).

O privremenom prekidu prijevoza prijevoznik je dužan Načelnicu izvijestiti neposredno, a javnost sredstvima javnog priopćavanja ili preko svoje mrežne (web) stranice, odmah nakon nastanka okolnosti koje su taj prekid izazvale.

Članak 7.

Trajna obustava prijevoza na linijama u komunalnom prijevozu, regulirana je odredbama ugovora o javnoj usluzi kojim se regulira pravo na prijevoz.

Prijevoznik je dužan o trajnoj obustavi prijevoza na određenoj liniji Općinsku načelnicu izvijestiti neposredno, a javnost preko medija i vlastite mrežne (web) stranice.

Članak 8.

Općinska načelnica može poništenje ugovora zbog trajnog obustavljanja prijevoza od strane prijevoznika bez suglasnosti Općinskog vijeća.

O poništenju ugovora prema stavku prvom ovoga članka Općinska načelnica je u roku 30 dana obavezna obavijestiti Općinsko vijeće o poništenju ugovora te provesti javni natječaj za odabir novog koncesionara prema ovoj Odluci.

Od trajne obustave prijevoza od strane prijevoznika do izbora novog koncesionara na osnovu javnog natječaja Načelnica privremeno može dati nekome da obavlja prijevoz putnika na linijama od kojih je prijevoznik odustao bez suglasnosti Općinskog vijeća. Prijevoznik iz ovoga stavka mora zadovoljavati sve uvjete za prijevoz putnika iz ove Odluke.

Članak 9.

Vozila kojima se obavlja prijevoz putnika mogu iznimno promijeniti ili skratiti liniju, odnosno promijeniti smjer kretanja uslijed okolnosti koje onemogućavaju vožnju određenom linijom (npr. prometna nezgoda, kvarovi i sl.) na jedan dan. O ovome je prijevoznik obavezan Načelnicu izvijestiti neposredno, a javnost preko medija i vlastite mrežne (web) stranice.

Članak 10.

Stajališta u lokalnom linijskom prijevozu putnika odobrava Načelnica, a prvenstveno se istima određuju lokacije koje su duže vrijeme uobičajene i uređene odobrenim voznim redovima.

Članak 11.

U projektiranju, izgradnji, uređenju i korištenju stajališta komunalnog linijskog prijevoza putnika potrebito se pridržavati tehničkih normativa koji utvrđuju minimalne uvjete za sigurno odvijanje prijevoza.

Članak 12.

Vozila komunalnog linijskog prijevoza dužna su se zaustavljati na svim registriranim stajalištima svoje linije preuzeti na prijevoz svakog putnika i njihov teret koji posebnim propisima nisu izuzeti iz ovog vida prijevoza.

Na takvim stajalištima pristaju vozila ovlaštenih prijevoznika, te vozila drugih prijevoznika uz odobrenje Načelnice.

Članak 13.

Vozila kojima se obavlja komunalni linijski prijevoz putnika mogu voziti vozači zaposleni kod prijevoznika, a da imaju potrebitu stručnu osposobljenost, zdravstvenu sposobnost i ispunjavaju druge uvjete iz posebnih propisa.

Vozila kojima se obavlja komunalni linijski prijevoz moraju ispunjavati uvjete utvrđene propisima o prijevozu u cestovnom prometu i o sigurnosti prometa na cestama, te uvjete propisane ovom odlukom.

Vozila moraju imati oznake kojima se označava mjesto i vrijeme polaska, smjer i cilj vožnje.

Prije stavljanja u promet, vozila moraju biti prozračena i očišćena.

Grijanje i hlađenje u vozilima mora biti usklađeno s vremenskim prilikama.

Članak 14.

Vozni red mora biti objavljen na službenim internetskim stranicama Općine, oglasnim pločama, te na stajalištima linija, a cjenik usluga na početnim odnosno krajnjim stajalištima i u vozilima prijevoznika.

Prijevoznik se mora pridržavati utvrđenog i objavljenog voznog reda, cjenika usluga i drugih općih uvjeta prijevoza.

Prijevoznik mora putne karte prodavati na organiziranim prodajnim mjestima te iznimno u vozilima tamo gdje nema osiguranog prodajnog mjesta.

Članak 15.

U slučaju zastoja i kraćih poremećaja u prometu putnika, prijevoznik je dužan u što kraćem roku osigurati prijevoz ili nastavak prijevoza vlastitim vozilima ili vozilima drugih prijevoznika.

U slučaju dužih poremećaja u ostvarivanju voznog reda, prijevoznik je dužan izvijestiti Načelnicu o stanju na liniji komunalnog prijevoza i predložiti program sanacije.

Članak 16.

Obavljanje komunalnog linijskog prijevoza putnika na području Općine uređuje se ugovorom između Načelnice i prijevoznika, temeljem odluke Općinskog vijeća.

Ugovor se sklapana na rok važenja do pet godina pri čemu prometnu godinu, ovisno o potrebama, zasebnom odlukom utvrđuje Načelnica.

Upisnik ugovora za komunalni linijski prijevoz vodi Upravni odjel za gospodarenje prostorom i komunalne djelatnosti Općine Vela Luka.

Članak 17.

Odluku o izboru prijevoznika komunalnog linijskog prijevoza donosi Općinsko vijeće Vela Luke.

Članak 18.

Izbor prijevoznika za obavljanje komunalnog linijskog prijevoza donosi se na temelju provedenog nadmetanja za koncesiju.

Nadmetanje za koncesiju za obavljanje komunalnog linijskog prijevoza raspisuje i provodi Načelnica Općine.

Sve pripremne radnje za sklapanje Ugovora provodi tročlano stručno povjerenstvo imenovano od strane Načelnice.

Nadmetanje za koncesiju mora biti objavljeno na internetskim stranicama Općine.

Članak 19.

Zainteresirani prijevoznici (ponuditelji) moraju prilikom nadmetanja za ispunjavati slijedeće uvjete:

- da su registrirani za obavljanje djelatnosti javnog linijskog prijevoza putnika u cestovnom prometu na području Republike Hrvatske;

- da posjeduju licenciju za obavljanje djelatnosti javnog cestovnog prijevoza putnika;

- da su tehnički opremljeni (posjeduju potvrde stanice za tehnički pregled vozila, da posjeduju potrebit broj vozila i odgovarajuće kapacitete);

- da raspolažu opremom, kadrovima:

- da imaju financijsku sposobnost sukladno Zakonu o prijevozu u cestovnom prometu;

- da imaju dobar ugled sukladno Zakonu o prijevozu u cestovnom prometu;

- da imaju ponudu za vozni red, prijevozni pravac (itinerar), daljinar, cjenik i opće uvjete prijevoza za ponuđene linije;

- da su ponudili visinu godišnje naknade za dodjelu koncesije;

- da nemaju dugovanja prema Republici Hrvatskoj, Općini ni poduzećima koja su većinskom vlasništvu Općine.

Članak 20.

Uz uvjete predviđene u članku 19. ove Odluke prilikom izbora najpovoljnijeg ponuđača prosuđuje se:

- poslovni ugled podnositelja ponude;

- sposobnost za ostvarivanje koncesije;

- financijska i tehnička povoljnost ponude;

- povoljnost ponude za provedbu mjera očuvanja i zaštite okoliša.

Članak 21.

Prilikom pregleda i ocjene ponuda, Povjerenstvo za dodjelu ugovora, dužno je zapisnički provjeriti ispunjavaju li svi ponuditelji propisane uvjete te potom predlaže donošenje odluke o izboru najpovoljnijeg ponuditelja.

Kriterij za odabir je ekonomski najpovoljnija ponuda i to počevši od:

- cijena usluge prijevoza za krajnjeg korisnika;

- visine ugovorne naknade;

- iznos tražene subvencije za podmirenje dijela neostvarenih prihoda na liniji.

Kriteriji su poredani po važnosti, a učešće vrijednosti svakog od navedenih kriterija zasebnom će Odlukom definirati Načelnica.

Odluku o sklapanju Ugovora, nakon što stručno povjerenstvo pregleda i ocijeni ponude, donosi Općinsko vijeće, a ista se s preslikom zapisnika dostavlja bez odgode svim ponuditeljima.

Članak 22.

Općinska načelnica temeljem odluke Općinskog vijeća može donijeti odluku da na jednoj liniji vozi više prijevoznika, ali su oni dužni prije svog početka obavljanja djelatnosti uskladiti vozne redove i uskladiti poslovanje pisanim ugovorom.

Članak 23.

S najpovoljnijim ponuditeljem sklapa se Ugovor najkasnije u roku od 10 dana od kada je odluka postala izvršna.

Ugovorom o komunalnom linijskom prijevozu putnika na području Općine posebno je potrebito utvrditi:

- djelatnost za koju se sklapa Ugovor;

- naziv korisnika Ugovora;

- područje ili liniju te opis linije ili područja s navedenim stanicama i pravcem kretanja za koje se sklapa Ugovor;

- vrijeme na koje se sklapa Ugovor;

- visinu iznosa i način plaćanja Ugovorne naknade;

- način određivanja cijene komunalnih usluga te način i rok plaćanja izvršenih usluga

- prava i obveze ugovaratelja;

- obvezu ugovaratelja da se pridržava uvjeta prijevoza predviđenih zakonskim propisima i ovom Odlukom;

- prava i obveze koja se daju ugovaratelju na temelju ugovora;

- jamstvo izvršitelja o ispunjenju ugovora;

- uvjete otkaza ugovora;

- ugovorne kazne i dr.;

- visinu i način sufinanciranja nerentabilnih linija od interesa za Općine.

Članak 24.

U slučaju promjene uvjeta poslovanja prijevoznik može zatražiti promjenu iznosa sufinanciranja te je u tom slučaju obvezan, uz zahtjev za sufinanciranje komunalnog linijskog prijevoza, dostaviti sve podatke i analize potrebne za ocjenu opravdanosti svog zahtjeva.

O prijedlogu prijevoznika iz stavka prvog ovoga članka raspravlja Općinsko vijeća te na osnovu donesene odluke Općinskog vijeća Općinska načelnica donosi zaključak o tom prijedlogu.

Članak 25.

U slučaju jednostranoga raskida ugovora od strane korisnika Ugovora, uz uvjet da druga strana poštuje ugovorne obveze, korisnik Ugovora je dužan vršiti komunalni linijski prijevoz putnika dok se ne počne provoditi ugovor s drugim korisnikom ili dok se ne steknu uvjeti za preuzimanje linija iz Ugovora od strane novog prijevoznika. U slučaju prestanka ili smrti korisnika Ugovora njegov pravni slijednik nastavlja s obavljanjem prijevoza uz prethodnu suglasnost korisnika Ugovora.

Članak 26.

Prilikom ulaska u vozilo putnik je obvezan vozaču ili drugoj ovlaštenoj osobi pokazati putnu kartu ili ispravu o pravu na prijevoz, odnosno obvezan je kod vozača platiti uslugu prijevoza ili važeću putnu kartu odmah poništiti.

Prilikom ulaska u vozilo i zauzimanja mjesta za sjedenje prednost imaju invalidne osobe, trudnice, osobe s malom djecom te starije i nemoćne osobe.

Članak 27.

Putniku nije dozvoljeno:

- koristi uslugu prijevoza bez putne karte ili s neispravnom putnom kartom,

- unositi u vozilo predmete koji mogu povrijediti, oštetiti ili uprljati vozilo (zapaljivi ili eksplozivni materijal, oštre, lomljive, prljave ili masne predmete i sl.) kao ni sve druge predmete veće težine i dimenzija od onih koje odredi prijevoznik,

- uznemiravanje drugih putnika i prometnog osoblja u obavljanju svoje službe,

- bacati otpatke, prljati i oštećivati vozilo i njegove oznake,

- pušiti i piti u vozilu,

- zadržavati se u vozilu na način kojim se ometa naplata putne karte, ulaz odnosno izlaz iz vozila, onemogućava ili otežava smještaj putnika u vozilo,

- onemogućavati otvaranje i zatvaranje vrata kao i nasilno otvaranje vrata,

- ulaziti ili izlaziti iz vozila u pokretu, hvatati se ili voziti s vanjske strane vozila,

- ulaziti u vozilo kada odgovorna osoba objavi da je vozilo popunjeno i da ne može primiti putnika na prijevoz,

- ulaziti u vozilo neodjeven ili u odjeći koja je nečista u mjeri da može uprljati druge putnike ili vozilo.

Prometno osoblje dužno je opomenuti putnika koji postupa protivno odredbama iz stavka 1. ovog članka, a ukoliko i unatoč opomeni izvrši koju od navedenih radnji, pozvati će putnika da napusti vozilo.

Članak 28.

Vozilom komunalnog linijskog prijevoza nije dozvoljen prijevoz:

- osobama pod očiglednim utjecajem alkohola ili opojnih sredstava,

- osobama koje ne mogu ili ne žele platiti uslugu prijevoza.

Članak 29.

Vozilom komunalnog linijskog prijevoza nije dozvoljen prijevoz životinja, izuzev kućnih ljubimaca u odgovarajućim spremnicima.

Članak 30.

Osobama s invaliditetom ili s kroničnom bolesti i djetetu s teškoćama u razvoju dozvoljen je prijevoz vozilom komunalnog linijskog prijevoza uz pratnju psa pomagača ili terapijskog psa.

Članak 31.

S predmetima nađenim u vozilu prijevoznik je dužan postupati sukladno odredbama propisa o nađenim stvarima.

Članak 32.

Prometno osoblje je dužno za vrijeme obavljanja službe imati korektan odnos s putnicima.

Članak 33.

Nadzor nad provođenjem ove Odluke provodi komunalni redar.

Članak 34.

Novčanom kaznom u iznosu od 1.000,00 EURa kaznit će se za prekršaj pravna osoba – prijevoznik ako se ne pridržava odredbi članka 3. članka, 9. članka 12., članka 14. i članka 15. ove Odluke.

Članak 36.

Ova Odluka stupa na snagu osmog dana od dana objave u »Službenom glasniku Općine Vela Luka«.

Predsjednik Općinskog vijeća:

Zoran Manestar

Dostaviti:

- tajništvo

- objava u Službenom glasniku Općine Vela Luka

- pismohrana

**Obrazloženje**

Na temelju članka 78. Zakona o koncesijama (NN 69/17, 107/20), i članka 29. Statuta Općine Vela Luka (Službeni glasnik Općine Vela Luka broj 11/21) Općinsko vijeće Općine Vela Luka je na svojoj 3. sjednici održanoj dana 22. 12. 2021. godine donijelo Srednjoročni (trogodišnji) plan davanja koncesija za period 2022. do 2024. godine (objavljen u Službenom glasniku Općine Vela Luka br. 16/21).

Člankom 1. tog Srednjoročnog plana utvrđeno je kako slijedi:

*„a) U 2022. godini ne planira se davanje koncesija.*

*b) U 2023. godini dat će se iz područja komunalnih djelatnosti 2 koncesije za djelatnost “linijski prijevoz putnika”, s osnovnom namjerom uvođenja redovne cestovne linije do novog trajektnog pristaništa. Trajanje koncesije: 5 godina. Planirani prihod davatelja koncesije je godišnja naknada za koncesiju: 5.000,00 kuna svaka. Ne planiraju se rashodi u postupku davanja koncesije osim administrativnih. „*

Nakon izgradnje novog pomorsko-putničkog terminala u Veloj Luci pojavila se potreba za uvođenjem komunalnog linijskog prijevoza putnika do terminala.

S druge strane, centar mjesta i njegovi rubni dijelovi nemaju prometnu povezanost putem bilo kojeg oblika javnog prijevoza, te se stoga prvom linijskom prijevozu putnika pokušava bar djelomično obuhvatiti ta područja. U toj namjeri nailazi se na niz ograničenja koja se ogledaju u:

* prostornoj rasprostranjenosti i udaljenosti između dijelova naselja
* nedostupnosti autobusnih stajališta, infrastrukturnim ograničenjima
* nužnosti usklađivanja voznog reda s trajektnim i katamaranskim linijama što generira određeni broj dodatnih dnevnih vožnji, a samim time i određene dodatne troškove.

Preduvjet za obavljanje komunalnog linijskog prijevoza putnika je postojanje sklopljenog koncesijskog ugovora o komunalnom prijevozu između prijevoznika i jedinice lokalne samouprave. Ovakav oblik prijevoza podrazumijeva javni cestovni prijevoz na ruti i u zoni koju utvrđuje jedinica lokalne samouprave. Javnost i dostupnost ovakvog oblika prijevoza putnika pruža mogućnost zadovoljenja potreba za mobilnošću velikog broja stanovnika.

U javnom je interesu omogućiti racionalniji, jeftiniji i sigurniji prijevoz koji pritom ima veću prijevoznu sposobnost, zauzima manje prostora i manje zagađuje okoliš. Primarni korisnici ovog prijevoza će biti stanovnici rubnih dijelova kao i centra Vele Luke, zaposlenici čije je radno mjesto uži centar općine, učenici srednjih i osnovnih škola te umirovljenici. Tijekom turističke sezone očekuje se da će uslugu prijevoza koristiti i značajan broj posjetitelja i turista. Na ovaj način, primarnim i sekundarnim korisnicima, bilo bi omogućeno obavljanje svakodnevnih radnih, i drugih aktivnosti brže i jednostavnije, uz manju emisiju CO2 te bez traženja i plaćanja parkirnog mjesta.

Odredbom članka 25. stavak 4. Zakona o komunalnom gospodarstvu (NN 68/18, 110/18, 32/20) je propisano da se pod komunalnim linijskim prijevozom putnika, kao uslužnom komunalnom djelatnosti, podrazumijeva javni cestovni prijevoz putnika na linijama unutar zona koje utvrđuju jedinice lokalne samouprave.

Odredbom članka 33. stavak 1. Zakona o cestovnom prometu („Narodne novine“, broj 41/18, 98/19, 30/21 i 89/21) je propisano, između ostalog, da se komunalni prijevoz putnika obavlja temeljem ugovora sklopljenog između prijevoznika i jedinice lokalne samouprave na čijem području se takav prijevoz organizira i obavlja, sukladno odluci jedinice lokalne samouprave o komunalnom prijevozu.

S obzirom na navedeno, izrađen je Nacrt Prijedloga Odluke o komunalnom linijskom prijevozu putnika na području Općine Vela Luka kojim se za područje Općine Vela Luka pobliže uređuje komunalni linijski prijevoz putnika. Nacrt Prijedloga nadalje sadrži detaljnije odredbe o tome što sadržava vozni red, odredbe o stajalištima, odredbe o vozilima, te odredbe o prijevozu. Kako se predlaže, nadzor nad primjenom odluke provodio bi komunalni redar, a za nepoštivanje odredbi odluke izricale bi se novčane kazne kao za prijevoznika i odgovornu osobu u prijevozniku.

Pozivamo zainteresiranu javnost da prouči Nacrt Prijedloga Odluke o komunalnom linijskom prijevozu putnika na području Općine Vela Luka i dostave svoje prijedloge i mišljenja o istom na e-mail: [savjetovanje@velaluka.hr](mailto:savjetovanje@velaluka.hr) .